Ses dood, talle beseer in gru-botsing op N8Foto: Twitter via @TrafficSA Ses mense is dood en talle beseer nadat ŉ bus Maandagoggend van agter teen ŉ stilstaande vragmotor op die N8 buite Bloemfontein in die Vrystaat gebots het. Russel Meiring, woordvoerder van ER24, het gesê die ongeluk het ongeveer 15 km buite die stad gebeur. Verskillende ambulansdienste het hulle na die toneel gehaas. “Met ons aankoms het ons die bus en die vragmotor langs die pad aangetref. Die hele een kant van die bus was oopgeruk,” het Meiring gesê. Hy het gesê van die passasiers het langs die bus gelê, terwyl ander op die toneel rondgeloop het. “Ses vroue het geen tekens van lewe getoon nie en is op die toneel dood verklaar. Ongeveer 50 ander pasiënte het geringe tot kritieke beserings opgedoen.” Die beseerdes is op die toneel behandel voordat hulle na verskillende hospitale gehaas is. Een van die kritiek beseerde passasiers moes per helikopter na ŉ hospitaal geneem word. Beamptes ondersoek nog op die toneel die ongeluk.